CELEX: 62011TN0383
Language: mt
Date: 2011-07-21 00:00:00
Title: Kawża T-383/11: Rikors ippreżentat fil- 21 ta’ Lulju 2011 — Makhlouf vs Il-Kunsill

24.9.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 282/30
            
         Rikors ippreżentat fil-21 ta’ Lulju 2011 — Makhlouf vs Il-Kunsill
   (Kawża T-383/11)
   2011/C 282/62
   Lingwa tal-kawża: il-Franċiż
   
      Partijiet
   
   
      Rikorrent: Eyad Makhlouf (Damas, is-Sirja) (rappreżentanti: P. Grollet u G. Karouni, avukati)
   
      Konvenuta: Il-Kunsill tal-Unjoni Ewropea
   
      Talbiet
   
   Ir-rikorrent jitlob lill-Qorti Ġenerali jogħġobha:
   
               —
            
            
               tannulla d-Deċiżjoni ta’ Implimentazzjoni tal-Kunsill 2011/302/PESK, tat-23 ta’ Mejju 2011, li timplimenta d-Deċiżjoni 2011/273/PESK dwar miżuri restrittivi kontra s-Sirja, sa fejn tikkonċerna lir-rikorrent minħabba l-ksur tad-drittijiet fundamentali;
            
         
               —
            
            
               tikkundanna lill-Kunsill tal-Unjoni Ewropea għall-ispejjeż skont l-Artikoli 87 u 91 tar-Regoli tal-Proċedura tal-Qorti Ġenerali.
            
         
      Motivi u argumenti prinċipali
   
   Insostenn tar-rikors tagħha, ir-rikorrent jinvoka seba’ motivi.
   
               (1)
            
            
               L-ewwel motiv, ibbażat fuq il-ksur tad-drittijiet tad-difiża u d-dritt għal proċess ġust. Ir-rikorrent isostni li d-drittijiet tad-difiża tiegħu ġew miksura meta ġew imposti fuqu s-sanzjonijiet inkwistjoni, mingħajr ma nstema’ qabel, mingħajr ma kellu l-opportunità jiddefendi ruħu, u mingħajr ma kellu konjizzjoni tal-elementi li abbażi tagħhom ittieħdu dawn il-miżuri.
            
         
               (2)
            
            
               It-tieni motiv, ibbażat fuq ksur tal-obbligu ta’ motivazzjoni previst fl-Artikolu 296(2) tat-TFUE. Ir-rikorrent jilmenta li l-Kunsill adotta fir-rigward tiegħu miżuri restrittivi, mingħajr ma pprovdilu r-raġunijiet li jippermettulu jippreżenta l-motivi tad-difiża tiegħu. Ir-rikorrent jilmenta li l-konvenut sempliċement uża formulazzjoni ġenerika u stereotipata, mingħajr ma semma bi preċiżjoni l-punti ta’ fatt u ta’ liġi li minnhom jiddependu l-ġustifikazzjoni legali għad-deċiżjoni tiegħu u l-kunsiderazzjonijiet li wassluh biex jeħodha.
            
         
               (3)
            
            
               It-tielet motiv, ibbażat fuq il-validità tal-motivazzjoni. Ir-rikorrent jilmenta li l-Kunsill ibbaża ruħu fuq motivazzjoni manifestament żbaljata, u li għamel hekk b’amalgama, b’tali mod ma tistax titqies li hija adegwata fid-dritt.
            
         
               (4)
            
            
               Ir-raba’ motiv, ibbażat fuq ksur tal-garanzija tad-dritt għal protezzjoni ġudizzjarja effettiva. Ir-rikorrent isostni li mhux biss ma setax effettivament iressaq il-fehmiet tiegħu quddiem il-Kunsill, iżda li, fin-nuqqas ta’ kull indikazzjoni fid-deċiżjoni kkontestata ta’ raġunijiet speċifiċi u konkreti li jiġġustifikawh, huwa ma huwiex f’pożizzjoni li jieħu benefiċċju mir-rikors tiegħu quddiem il-Qorti Ġenerali.
            
         
               (5)
            
            
               Il-ħames motiv, ibbażat fuq ksur tal-prinċipju ġenerali ta’ proporzjonalità.
            
         
               (6)
            
            
               Is-sitt motiv, ibbażat fuq ksur tad-dritt tal-proprjetà, sa fejn il-miżuri restrittivi, iktar preċiżament il-miżura ta’ ffriżar ta’ fondi, jikkostitwixxu restrizzjoni sproporzjonata tad-dritt fundamentali tar-rikorrent li liberament jiddisponi mill-beni tiegħu.
            
         
               (7)
            
            
               Is-seba’ motiv, ibbażat fuq ksur tad-dritt tal-privatezza, sa fejn il-miżuri ta’ ffriżar tal-fondi u ta’ restrizzjoni tal-libertà li jiġi u jmur huma wkoll restrizzjoni sproporzjonata tad-dritt fundamentali tar-rikorrent.